Na temelju članka 66. Zakona o gospodarenju otpadom (NN 84/2021) i članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17, 98/19, 144/20), te članka 40. Statuta Grada Delnica (SN GD 2/21) Gradsko vijeće Grada Delnica na sjednici održanoj dana 12. siječnja 2022. godine donosi

**ODLUKU O IZMJENI ODLUKE O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU GRADA DELNICA**

**Članak 1.**

U Odluci o načinu pružanja javne usluge sakupljanja komunalnog otpada na području Grada Delnica (SN GD 9/22) u Članku 10. stavku 1. točki 1. riječi : „jednom u dva tjedna“ zamjenjuju se riječima „jednom tjedno“.

U točki 3. riječ: »tjedno« zamjenjuje se riječju: »mjesečno«.

**Članak 2.**

Ova Odluka stupa na snagu prvog dana od dana objave u „Službenim novinama Grada Delnica“.

KLASA: 363-17/21-01/03

URBROJ: 2170-6-40-4-22-7

Delnice, 12. siječnja 2023. godine

Gradsko vijeće Grada Delnica

Predsjednica

Ivana Pečnik Kastner, v.r.

**O b r a z l o ž e n j e**

Temeljem odredbi članka 66. stavka 1. i članka 178. stavak 1. Zakona o gospodarenju otpadom (NN 84/2021), Gradsko vijeće Grada Delnica je donijelo Odluku o načinu pružanja javne usluge sakupljanja komunalnog otpada na području Grada Delnica (dalje u tekstu: Odluka) 21. prosinca 2022.godine.

Odlukom o načinu pružanja javne usluge sakupljanja komunalnog otpada na području Grada Delnica između ostalog propisana je i najmanja učestalost odvoza otpada. Kako bi javna usluga funkcionirala na način da istom budu zadovoljni kako korisnici usluge tako i davatelj usluge, pristupa se izmjeni osnovne odluke kojom se učestalost primopredaje miješanog komunalnog otpada na obračunskom mjestu korisnika omogućuje najmanje jednom tjedno dok se primopredaja reciklabilnog komunalnog otpada omogućuje najmanje jednom mjesečno.

Savjetovanje s javnošću o prijedlogu predočene Odluke je u tijeku i traje od 10. siječnja do 12. siječnja 2023. Rok provedbe savjetovanja skraćen je zbog malih izmjena u odredbama Odluke ali koje su nužne i hitne za normalno funkcioniranje i pružanje predmetne javne usluge.

Predlaže se Gradskom vijeću Grada Delnica donošenje predočene Odluke.